ปีหน้าส่งออกไปจีนรุ่งโรจน์ อานิสงส์ FTA อาเซียน-จีน
โพสต์ทูเดย์-ศูนย์วิจัยกสิกรไทย คาดการณ์แนวโน้มส่งออกสินค้าไทยไปจีนปีหน้าขยายตัว หลังเอฟทีเออาเซียน-จีนมีผลเต็มที่ 1 ม.ค. 53 อาหาร-ของใช้-ฟุ่มเฟือย รุ่ง แต่ก็แข่งขันรุนแรงขึ้นด้วย
17 ธ.ค. 2552

โพสต์ทูเดย์-ศูนย์วิจัยกสิกรไทย คาดการณ์แนวโน้มส่งออกสินค้าไทยไปจีนปีหน้าขยายตัว หลังเอฟทีเออาเซียน-จีนมีผลเต็มที่ 1 ม.ค. 53 อาหาร-ของใช้-ฟุ่มเฟือย รุ่ง แต่ก็แข่งขันรุนแรงขึ้นด้วย
ศูนย์วิจัยกสิกรไทย รายงานแนวโน้มการส่งออกสินค้าไทยไปจีนในปี 2553 พบว่า มีแนวโน้มปรับตัวดีขึ้น โดยมีปัจจัยสนับสนุนสำคัญจากการปรับลดภาษีสินค้าปกติภายใต้กรอบการเปิดการค้าเสรี (เอฟทีเอ) อาเซียน-จีน เหลือ 0% ในวันที่ 1 ม.ค. 2553 นอกจากนี้เศรษฐกิจจีนมีแนวโน้มเติบโตได้ต่อเนื่องตามการฟื้นตัวของเศรษฐกิจโลกที่มีเสถียรภาพมากขึ้น
อย่างไรก็ดี การขยายตัวของเศรษฐกิจจีน จะมาจากความต้องการภายในจีนเป็นหลัก เนื่องจากความอ่อนแรงของภาคการบริโภคในตลาดต่างประเทศ ส่งผลให้ทางการจีนยังคงดำเนินนโยบายการคลังเชิงรุกเพื่อกระตุ้นการบริโภคและการลงทุนต่อไปในปี 2553 ซึ่งในระยะยาวการบริโภคภายในจะมีน้ำหนักต่อการเติบโตของเศรษฐกิจจีนมากขึ้น
ทั้งนี้ สินค้าส่งออกของไทยที่ได้อานิสงส์จากปัจจัยบวก  ได้แก่ อาหารและเครื่องดื่ม ของใช้ อัญมณีเครื่องประดับ เฟอร์นิเจอร์ เครื่องสำอาง ขณะที่ภาคบริการที่มีโอกาสน่าจะเป็นสาขาที่ไทยมีศักยภาพ ได้แก่ โรงแรม สปา นวดแผนไทย ร้านอาหาร โรงพยาบาล คลีนิคเฉพาะทาง
อย่างไรก็ตาม ไทยอาจต้องเผชิญกับการแข่งขันกับประเทศอาเซียน ที่จะได้รับประโยชน์จากการเปิดเสรีเช่นเดียวกับไทย รวมทั้งการเผชิญกับการแข่งขันที่รุนแรงมากขึ้นในประเทศ จากการที่ไทยต้องเปิดตลาดสินค้าและภาคบริการให้จีน เช่น เครื่องใช้ไฟฟ้า เฟอร์นิเจอร์ เสื้อผ้า อัญมณี/เครื่องประดับ
นอกจากนี้ ผู้ประกอบการไทยยังอาจต้องเผชิญอุปสรรคหลายด้าน เช่น ถูกเรียกเก็บภาษีท้องถิ่น รวมทั้งมาตรการทางการค้าของจีนที่กำหนดมาตรฐานสินค้านำเข้าที่เข้มงวด เช่น เครื่องใช้ไฟฟ้าและสินค้าอาหาร ส่วนธุรกิจบริการอาจต้องประสบกับกฎระเบียบภายในของจีนที่เข้มงวดเกี่ยวกับมาตรฐานการให้บริการและมาตรฐานแรงงาน